WHA พุ่ง 3% แรงสุดในรอบ 1 ปี รับประเด็นบวกโครงการ EEC
WHA พุ่ง 3% แรงสุดในรอบ 1 ปี วอลุ่มภาคเช้าทะลัก! ลุ้นวิ่งแตะเป้า 3.60 บ. ล่าสุด ปิดตลาดภาคเช้าราคาอยู่ที่ 3.54 บาท บวก 0.12 บาท หรือ 3.51% สูงสุดที่ 3.60 บาท ต่ำสุดที่ 3.42 บาท มูลค่าซื้อขายที่ 1.13 พันล้านบาท
21 ก.ย. 2560

ผู้สื่อข่าวรายงานว่า ราคาหุ้นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ปิดตลาดภาคเช้าราคาอยู่ที่ 3.54 บาท บวก 0.12 บาท หรือ 3.51% สูงสุดที่ 3.60 บาท ต่ำสุดที่ 3.42 บาท มูลค่าซื้อขายที่ 1.13 พันล้านบาท ขณะที่ดัชนีตลาดหุ้นไทยโดยรวมบวก 0.16% โดยราคาหุ้น WHA ปรับตัวขึ้นแรงสุดในรอบกว่า 1 ปี นับตั้งแต่ราคาหุ้นอยู่ที่ระดับ 3.60 บาท เมื่อวันที่ 31 ส.ค.59 

บล.เอเชีย พลัส ระบุในบทวิเคราะห์ฯมอง บมจ.ดับบลิวเอชเอ คอร์ปอเรชั่น (WHA), บมจ.อมตะ คอร์ปอเรชั่น (AMATA) โดดเด่นหลังคณะรัฐมนตรี ผ่านร่างพ.ร.บ.เขตพัฒนาพิเศษภาคตะวันออก หรือร่างพ.ร.บ. EEC ถือเป็นสัญญาณที่ดี ต่อการลงทุนภาคเอกชน  และสอดคล้องกับยอดขอรับการส่งเสริมการลงทุนของสำนักงานคณะกรรมการส่งเสริมการลงทุน (บีโอไอ) สิ้นสุดไตรมาส 2/60 สูงถึง 3 แสนล้านบาท เพิ่มจากงวดไตรมาส 1/60 ที่มียอดเพียง 6 หมื่นล้านบาท และเป็นที่สังเกตว่า 46% ของยอดเงินที่ขอบีโอไอทั้งหมด เป็นการลงทุนใน 10 อุตสาหกรรมเป้าหมาย คือ  S-curve และ New S-curve ทำให้ครึ่งแรกของปีนี้ ยอดขอบีโอไอคิดราว 50% ของคาดการณ์ทั้งปี 60 ที่ระดับ 6 แสนล้านบาท และน่าจะเติบโตในระดับนี้ต่อไปได้
กรณีดังกล่าวนับเป็นปัจจัยขับเคลื่อนเศรษฐกิจตัวที่ 3 ควบคู่กับการส่งออกและการลงทุนภาครัฐ  ซึ่งน่าจะเห็นการซื้อที่ดิน เพื่อลงทุนก่อสร้าง จะเกิดในช่วงปลายปีนี้ต่อเนื่องถึงปีหน้า และหลังจากนี้จะเห็นการนำเข้าเครื่องจักร ซึ่งจะทำให้การลงทุนเอกชนมีการการขยายตัวที่ชัดเจนในปี 61 เป็นต้นไป และเป็นผลดีต่อหุ้นในกลุ่มนิคมอุตสาหกรรม
โดยให้ราคาพื้นฐาน WHA ไว้ที่ 3.60 บาท เพราะมีที่ดินอยู่ในพื้นที่ EEC ราว 9 พันไร่  ซึ่งมีจุดเด่นยุทธศาสตร์ทำเลที่เหมาะสม โดยมีนิคมฯ HESIE4 ซึ่งเพิ่งเปิดใหม่ในปีนี้รองรับอุตสาหกรรมเป้าหมายใหม่ อาทิ อุตสาหกรรมหุ่นยนต์ ยานยนต์แห่งอนาคต และ Aerospace Cluster
ประกอบกันนิคมฯ ESIE ซึ่งเป็นนิคมที่มีความพร้อมเดิมอยู่แล้ว เนื่องจากเป็นศูนย์รวม Automotive Cluster ที่ใหญ่ที่สุดแห่งหนึ่งของโลก  นอกจากนี้กำลังพัฒนาที่ดินเตรียมจัดตั้งเป็นนิคมฯใหม่อีก 2 นิคมฯ ในพื้นที่จังหวัดระยอง ราคาตลาดมี Upside จำกัดจาก Fair Value  ปี 60  จะมี Upside มากขึ้นเมื่อเทียบกับ Fair Value  ปี 61  ที่ 4.20 บาท
 
ด้าน บล.ซีไอเอ็มบี แนะนำ “ซื้อ” WHA ราคาเป้าหมาย 3.74 บาท/หุ้น โดยมองว่า WHA มียอดขายที่ดิน 694 ไร่ จากต้นปีจนถึงปัจจุบันคิดเป็น 49.6%ของเป้าทั้งปี ขณะที่บริษัทตั้งเป้าทำสัญญาให้เช่าพื้นที่คลังสินค้า/โรงงานเพิ่มอีก 200,000-250,000 ตรม. ในปี 60 ด้านผู้บริหารเผยว่าโครงการ Nghe An ในเวียดนามมีความคืบหน้าตามกำหนด และ WHA คาดว่ารัฐบาล-เวียดนามจะส่งมอบที่ดินให้ในเดือนต.ค.-พ.ย. 60
นอกจากนี้คาดว่า WHA จะรายงานกำไรสุทธิสูงสุดในไตรมาส 4/60 จากแผนขายสินทรัพย์ให้กับ WHART และ HREIT ยังแนะนำ “ซื้อ” ที่ราคาเป้าหมายใหม่ 3.74 บาทเพราะมองว่ายอดขายที่ดินมีแนวโน้มดีและงบดุลมีหนี้สินลดลง